Document ID: 31990R2723

31990R2723
L 261/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2723/90 НА КОМИСИЯТА
от 24 септември 1990 година
относно замяната на кодовете, определени на базата на номенклатурата на Общата митническа тарифа, в сила от 31 декември 1987 година, с кодове, определени на базата на Комбинираната номенклатура, в определени регламенти относно класирането на стоки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), последно изменен с Регламент (ЕИО) № 2472/90 (2), и по-специално член 15 от него,
като има предвид, че Регламент (ЕИО) № 950/68 на Съвета от 28 юни 1968 г. относно Общата митническа тарифа (3), отменен с Регламент (ЕИО) № 2658/87, установи номенклатурата на Общата митническа тарифа на базата на Конвенцията от 15 декември 1950 г. по номенклатурата за класиране на стоките в митническите тарифи;
като има предвид, че Комисията е приела редица регламенти относно класирането на стоки в номенклатурата на Общата митническа тарифа на базата Регламент (ЕИО) № 97/69 на Съвета от 16 януари 1969 г. относно мерките, които трябва да бъдат взети за еднаквото прилагане на номенклатурата на Общата митническа тарифа (4), отменен с Регламент (ЕИО) № 2658/87;
като има предвид, че Регламент (ЕИО) № 2658/87 установи номенклатура на стоки, наречена „Комбинирана номенклатура“, която едновременно отговаря на изискванията на Общата митническа тарифа и на външнотърговските статистики на Общността и се базира на Международната конвенция за Хармонизираната система за описание и кодиране на стоките, която заменя Конвенцията от 15 декември 1950 г.;
като има предвид, че съгласно член 15, параграф 1 от Регламент (ЕИО) № 2658/87 кодовете и описанията на стоките, установени на базата на Комбинираната номенклатура, заменят кодовете, установени на базата на номенклатурата на Общата митническа тарифа, в сила от 31 декември 1987 г.;
като има предвид, че тези регламенти, които все още имат практическо значение и чието транспониране не води до съществени изменения, следва съответно, да бъдат изменени, за да допълнят първоначалната поредица от регламенти, която вече е приета с Регламент (ЕИО) № 646/89 на Комисията (5),
ПРИЕ НАСТОЯЩИЯ РЕГЛАМЕНТ:
Член 1
В регламентите, изброени в колона 1 от приложението, които се отнасят за стоките, описани в колона 2, кодовете, базирани на номенклатурата на Общата митническа тарифа, в колона 3, се заменят с кодовете, базирани на Комбинираната номенклатура, посочени в колона 4.
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 септември 1990 година.

Labels: 0
3
17
6